**ROKIŠKIO RAJONO SAVIVALDYBĖS ŠEIMOS TARYBA**

**POSĖDŽIO PROTOKOLAS**

2017-11-10 Nr. 4

Rokiškis

Posėdis įvyko 2017-11-08.

Posėdžio laikas: nuo 15:30-16:00 val.

Posėdžio pirmininkė Danguolė Kondratenkienė.

Posėdžio sekretorė Dovilė Panasovienė.

Dalyvavo 10 narių (sąrašas pridedamas).

Kiti dalyvavę asmenys: Dalia Spundzevičienė, Rokiškio dekanato Šeimos centro vadovė.

DARBOTVARKĖ:

1. Dėl susitikimo su Rokiškio dekanato Šeimos centro vadove Dalia Spundzevičiene.
2. Dėl dalyvavimo UAB „Maxima“ LT projekto uždaryme.
3. Dėl projekto „Vaikų svajonės“ įgyvendinimo Rokiškio rajone.
4. Dėl Lietuvos globėjų ir įvaikintojų asociacijos filialo steigimo galimybių Rokiškio rajone.
5. Dėl išvykos į Alytų pasidalinti patirtimi su Alytaus miesto savivaldybės Šeimos taryba (Alytaus miesto savivaldybė – Šeimos kortelės įgyvendintoja).
6. Dėl kitų Rokiškio rajono savivaldybės Šeimos tarybos 2017-2018 m. veiklos plane numatytų priemonių įgyvendinimo:
   1. Šeimų santykių su vaikais analizės Rokiškio rajone;
   2. Informacijos apie jaunimo savanorystės galimybes sisteminimo ir sklaidos;
   3. Susitikimo su Rokiškio rajono moksleivių taryba;
   4. Atliekų išvežimo kompensavimo daugiavaikėms šeimoms;
7. Dėl Rokiškio rajono savivaldybės Šeimos tarybos pirmininko perrinkimo.
8. SVARSTYTA. Susitikimas su Rokiškio dekanato Šeimos centro vadove Dalia Spundzevičiene.

Danguolė Kondratenkienė, Rokiškio rajono savivaldybės Šeimos tarybos (toliau – Šeimos tarybos) pirmininkė, pristatė Rokiškio dekanato Šeimos centro (toliau – Šeimos centro) vadovę Dalią Spundzevičienę ir pakvietė ją pasisakyti. Pasak D. Spundzevičienės, Rokiškyje Šeimos centras realią veiklą pradėjo prieš šešerius metus, jo pagrindinė ir šiuo metu vienintelė veiklos sritis yra būsimų jaunavedžių, kurie ruošiasi tuoktis bažnyčioje, rengimas šeimai pagal specialią programą. Būsimiems jaunavedžiams vieną kartą per mėnesį vedamos paskaitos, seminarai. Šeimos centre savanoriškais pagrindais paskaitas veda 8 asmenys (iš jų - 3 kunigai), už kurių veiklą atsakingas Rokiškio Šv. apaštalo evangelisto Mato bažnyčios kunigas dekanas Eimantas Novikas. Šeimos centro kolektyvas bandė organizuoti renginius, filmų peržiūras sutuoktiniams, tačiau didesnio susidomėjimo nebuvo.

D. Spundževičienė yra baigusi natūralaus šeimos planavimo kursus, turinti pažymėjimą ir vienintelė Rokiškio rajone galinti vesti paskaitas apie natūralų šeimos planavimą. Lapkričio pabaigoje pranešėja vyks į mokymus Vilniuje, kuriame yra įsikūrusi Natūralaus šeimos planavimo asociacija. Gavusi sertifikatą, ji galės vesti mokamus mokymus apie vaisingumą pagal programą „Ciklo šou“, sukurtą Vokietijoje ir skirtą 10-12 metų mergaitėms.

Jolita Kalačiovienė, Šeimos tarybos pirmininkės pavaduotoja bei Rokiškio mamų klubo asociacijos narė ir Inga Belovienė, Bajorų kaimo bendruomenės narė, atkreipė dėmesį, jog Šeimos centras galėtų bendradarbiauti su Rokiškio Visuomenės sveikatos biuru, vedant šviečiamąsias paskaitas mergaitėms ugdymo įstaigose.

D. Spundzevičienė nurodė, kad lapkričio mėnesį numatomas renginys, kuriame galėtų dalyvauti visos šeimos, išgyvenančios krizę. Taip pat pranešėja rekomendavo filmo „Per santuoką į geresnius šeimos santykius“ peržiūrą (4 vakarus) Rokiškio parapijos namuose.

D. Kondratenkienė, Šeimos tarybos pirmininkė, pasiūlė per Šeimos tarybą skleisti informaciją visuomenei apie Šeimos centro veiklą, taip pat kartu organizuoti filmo vakarus Rokiškio rajono šeimoms.

1. NUTARTA (vienbalsiai):

1.1 Skleisti informaciją apie Šeimos centro vykdomą veiklą, numatomus renginius.

1.2 2018 m. sausio mėnesį Šeimos tarybai kartu su Šeimos centru organizuoti šviečiamojo filmo peržiūras Rokiškio rajono šeimoms.

2. SVARSTYTA. Dalyvavimas UAB „Maxima“, LT projekto uždaryme.

Danguolė Kondratenkienė, Rokiškio rajono savivaldybės Šeimos tarybos pirmininkė, priminė, jog **Rokiškio jaunimo organizacijų sąjunga „Apvalus stalas“** šiais metais buvo viena iš UAB „Maxima“ LT projekto „Mes – bendruomenė“ laimėtojų, paskirtos lėšos projektui įgyvendinti. Rokiškio miesto Liongino Šepkos parke bus įkurta jaunimui skirta erdvė, joje atsiras dvi tinklinės laipiojimo sistemos „Voras“, du betoniniai futbolo stalai bei vienas betoninis šachmatų stalas. Projektas turėtų būti baigtas 2017 m. lapkričio mėn. pabaigoje, tada planuojamas jaunimui skirtos erdvės atidarymas.

2. NUTARTA (vienbalsiai):

Šeimos tarybai, kaip projekto „Mes - bendruomenė“ rašymo iniciatorei, dalyvauti jaunimo erdvės Rokiškio miesto Liongino Šepkos parke atidarymo renginyje.

3. SVARSTYTA. Projekto „Vaikų svajonės“ įgyvendinimas Rokiškio rajone.

Danguolė Kondratenkienė, Rokiškio rajono savivaldybės Šeimos tarybos pirmininkė, paprašė projektą „Vaikų svajonės“ pristatyti Gitaną Kubilienę, VšĮ Rokiškio jaunimo centro vyriausiąją specialistę. G. Kubilienė informavo, jog projektas pradėtas vykdyti 2010 metais kaip savanoriška veikla. Projekto esmė: organizatoriai su rajono įstaigomis pasirašo sutartį, paskiriami atsakingi įstaigų darbuotojai, kurie savanoriškais pagrindais renka sudėtingomis socialinėmis sąlygomis gyvenančių vaikų svajones, jas užrašo, siunčia į bendrą sistemą, ir vėliau, kiti savanoriai, svajones įkelia į internetinį puslapį, kurias gali matyti visi. Svajones norintys išpildyti asmenys susisiekia su socialiniais darbuotojais, su kuriais susitaria, kada ir kokiu būdu (asmeniškai ar per darbuotoją) bus įteiktos dovanos - svajonės. Rokiškio rajone projekte dalyvauja VšĮ „Gelbėkit vaikus“ Rokiškio vaikų dienos centras (Pandėlio, „Vaivorykštės“, Ąžuoliuko“ VDC), Rokiškio miesto, Rokiškio kaimiškoji ir Juodupės seniūnijos, o nuo šių metų – VšĮ Rokiškio jaunimo centras.

Danguolė Kondratenkienė pasiūlė per VšĮ Rokiškio jaunimo centrą suteikti galimybę pildyti ne tik jį lankančių, bet ir kitų Rokiškio rajono vaikų svajones, gyvenančių sudėtingomis socialinėmis sąlygomis. Šeimos tarybos pirmininkės nuomone, didelė dalis visuomenės nežino ar neturi informacijos apie projektą.

Jolita Kalačiovienė, Šeimos tarybos pirmininkės pavaduotoja bei Rokiškio mamų klubo asociacijos narė ir Inga Belovienė, Bajorų kaimo bendruomenės narė patikino, jog informacijos apie projektą „Vaikų svajonės“ yra pakankamai ir pernai metais Rokiškio mamų klubo asociacijos narės nespėdavo rinktis vaikų svajonių, nes jas išsirinkdavo kiti asmenys.

G. Kubilienė patikslino, jog šiais metais vaikų svajonės yra renkamos iki lapkričio 15 dienos ir pasiūlė, kad Šeimos taryba galėtų kreiptis į Rokiškio rajono seniūnijų socialinius darbuotojus, kad jie rinktų svajones, kurias perduotų projekte dalyvaujančioms įstaigoms iki nurodytos datos.

3. NUTARTA (vienbalsiai):

3.1 Kreiptis į šiais metais projekte „Vaikų svajonės“ nedalyvaujančias Rokiškio rajono seniūnijas, kad jose dirbantys socialiniai darbuotojai pasiūlytų sudėtingomis sąlygomis gyvenantiems vaikams dalyvauti projekte, surinktų tų vaikų svajones ir jas perduotų projekte dalyvaujančioms įstaigoms.

3.2 Kitais metais paskatinti Rokiškio rajono seniūnijas aktyviau įsitraukti į projekto „Vaikų svajonės“ įgyvendinimą.

4. SVARSTYTA. Lietuvos globėjų ir įvaikintojų asociacijos filialo steigimo galimybės Rokiškio rajone.

Danguolė Kondratenkienė, Rokiškio rajono savivaldybės Šeimos tarybos pirmininkė, paprašė Gretos Giriūnaitės, Rokiškio rajono savivaldybės administracijos Vaiko teisių apsaugos skyriaus vyriausios specialistės (socialinės darbuotojos), pristatyti Lietuvos globėjų ir įvaikintojų asociacijos filialo steigimo Rokiškio rajone galimybes. G. Giriūnaitė pranešė, jog susisiekė su Lietuvos globėjų ir įvaikintojų asociacijos, pradėjusios savo veiklą šiais metais, vadovu, kuris nurodė, jog jo vadovaujama asociacija kol kas filialų neturi. Norintys tapti Lietuvos globėjų ir įvaikintojų asociacijos nariais, gali registruotis šios asociacijos internetiniame puslapyje, vėliau dalyvauti susirinkimuose kartą per ketvirtį. Siekiant įsteigti asociaciją, turi būti trys steigėjai ir mažiausiai trys nariai. Pasak pranešėjos, Lietuvoje veikia atskiros globėjų ir įtėvių asociacijos, pavyzdžiui, Klaipėdoje – „Vaikų gerovė“, Telšiuose – „Mes - šeima“, kurios įkurtos vadovaujantis Lietuvos Respublikos asociacijų įstatymu.

G. Giriūnaitė pasiūlė kreiptis į rėmėjus, kurie skirtų piniginių lėšų globėjų ir įtėvių asociacijos įsteigimui. Globėjai, įsteigę savo asociaciją, galėtų rašyti atskirus projektus, tačiau ir būdami Lietuvos globėjų ir įvaikintojų asociacijos filialo nariais, kurio įkūrimas lengvesnis, jie galėtų teikti projektus per šios asociacijos atstovybę.

Inga Belovienė, Bajorų kaimo bendruomenės narė, pritarė, kad Rokiškio rajone įsteigus asociaciją, globėjams įsitraukti į jos veiklą turėtų būti patogiau, nei važiuoti į Lietuvos globėjų ir įvaikintojų asociacijos susirinkimus Vilniuje.

Gitana Kubilienė, VšĮ Rokiškio jaunimo centro vyriausioji specialistė, paantrino, kad Rokiškio rajone turėti globėjų asociaciją, jos vardu rašyti projektus, yra ženkliai geriau, nei įsilieti į kitos asociacijos veiklą.

4. NUTARTA (vienbalsiai):

Organizuoti susitikimą su Rokiškio rajono globėjais ir įtėviais, kurio metu būtų sprendžiama dėl asociacijos steigimo rajone.

5. SVARSTYTA. Dėl išvykos į Alytų pasidalinti patirtimi su Alytaus miesto savivaldybės Šeimos taryba (Alytaus miesto savivaldybė – Šeimos kortelės įgyvendintoja).

Jolita Kalačiovienė, Šeimos tarybos pirmininkės pavaduotoja bei Rokiškio mamų klubo asociacijos narė, pristatė Alytaus miesto savivaldybės Šeimos tarybos inicijuotą Šeimos kortelę, kurią nuo 2015 m. turi Alytaus miestas, o nuo 2017 m. – Varėnos rajonas. Šias korteles gauna daugiavaikės (turinčios tris ir daugiau vaikų) šeimos bei šeimynos, jos gali pasinaudoti įvairiomis verslo įmonių bei įstaigų nuolaidomis. Nuo 2016 m. rudens Lietuvos nacionalinis dramos teatras, prie kurio 2017 m. prisijungė kito teatras „Skalvija“ bei Nacionalinė filharmonija, yra sukūręs „Didelės šeimos kortelę“. Ją turinčios daugiavaikės šeimos bei šeimynos gali įsigyti bilietus su 50 procentų nuolaida. Nuo 2017 m. visiems Birštono nuolatiniams gyventojams išduodamos nuolaidų kortelės, su kuriomis Birštono paslaugų įmonėse, sanatorijose, restoranuose bei kavinėse taikomos nuolaidos.

Anot J. Kalačiovienės, Alytaus mieste Šeimos kortelės „Alytus – viena šeima“ nuo 2015 m. išdalintos 282 šeimoms, kurioms įvairias nuolaidas taiko 45 Alytaus įmonės ar įstaigos. Šeimos kortelės savininkai su nuolaidomis gali apsipirkti ne tik Alytuje ir Varėnoje, bet ir Lenkijos Elko mieste (nuo šių metų birželio mėnesio) pagal projektą „Augančios socialinės pasienio iniciatyvos". Šeimos korteles gauna daugiavaikės šeimos, gyvenančios Alytuje arba Alytaus rajone, jei bent vienas šeimos narys dirba ar lanko ugdymo įstaigą Alytaus mieste, nepriklausomai nuo šeimos pajamų, kol šeimos vaikams sueina 18 metų. Jei vaikas toliau mokosi ar studijuoja, Šeimos kortelė galioja iki jam sueis 26 metai. Iš viso Alytaus miesto savivaldybė yra išleidusi 1000 Šeimos kortelių, už jų išdavimą atsakingas Šiaulių miesto savivaldybės Socialinės paramos skyrius. Vienai šeimai išduodama viena kortelė, kuria gali naudotis visi šeimos nariai.

Danguolė Kondratenkienė kreipėsi į Šeimos tarybos nares, kurios gali lapkričio 21 d. vykti į susitikimą su Alytaus miesto savivaldybės Šeimos taryba pasidalinti patirtimi.

5. NUTARTA (vienbalsiai):

5.1 Į susitikimą su Alytaus miesto savivaldybės Šeimos taryba vykti 5 Rokiškio rajono savivaldybės Šeimos tarybos narėms.

5.2 Siūlyti Šeimos kortelės išleidimą Rokiškio rajone ir, esant pritarimui, parengti tvarką, pagal kurią būtų išduodamos kortelės bei ieškoti verslo įmonių, kurios prisijungtų prie šios idėjos.

6. Rokiškio rajono savivaldybės Šeimos tarybos 2017-2018 m. veiklos plane numatytų priemonių įgyvendinimas:

6.1. SVARSTYTA. Šeimų santykių su vaikais analizė Rokiškio rajone.

Danguolė Kondratenkienė, Rokiškio rajono savivaldybės Šeimos tarybos pirmininkė, priminė, jog Šeimos tarybos veiklos plane buvo numatyta tirti šeimų santykius Rokiškio rajone iki 2017 m. gruodžio 31 d. Tačiau numatytų kitų veiklų iki metų pabaigos yra gana daug, o šios priemonės įgyvendinimui reikia: suskurti klausimyną, atlikti apklausą internetinėje erdvėje, apibendrinti rezultatus ir juos viešinti Rokiškio rajono savivaldybės internetinėje svetainėje.

6.1 NUTARTA (vienbalsiai):

Dėl numatytų kitų veiklų gausos atidėti šeimų santykių su vaikais analizę iki 2018 m. pavasario.

6.2 SVARSTYTA. Informacijos apie jaunimo savanorystės galimybes sisteminimas ir sklaida.

Danguolė Kondratenkienė, Rokiškio rajono savivaldybės Šeimos tarybos pirmininkė, priminė, jog Šeimos tarybos veiklos plane numatyta informaciją apie jaunimo savanorystės galimybes susisteminti iki 2017 m. gruodžio 31 d. Šeimos tarybos pirmininkė įpareigojo narę G. Kubilienę, VšĮ Rokiškio jaunimo centro vyriausiąją specialistę, susisteminti informaciją apie savanorystės galimybes ir parašyti straipsnį laikraštyje „Rokiškio Sirena“.

6.2 NUTARTA (vienbalsiai):

Iki šių metų pabaigos informaciją apie jaunimo savanorystės galimybes susisteminti ir paviešinti Rokiškio rajono savivaldybės internetinio puslapio skiltyje „Šeimos taryba“ bei spaudoje.

6.3 SVARSTYTA. Susitikimas su Rokiškio rajono moksleivių taryba.

Danguolė Kondratenkienė, Rokiškio rajono savivaldybės Šeimos tarybos pirmininkė, pasiūlė susitikimą su Rokiškio rajono moksleivių taryba dėl „Chill zone“ (poilsio vietų) mokyklose įrengimo organizuoti VšĮ Rokiškio jaunimo centre šių metų gruodžio 1 d.

6.3 NUTARTA (vienbalsiai):

Gruodžio 1 d. organizuoti Šeimos tarybos susitikimą su Rokiškio rajono moksleivių taryba VšĮ Rokiškio jaunimo centre.

6.4 SVARSTYTA. Atliekų išvežimo kompensavimo daugiavaikėms šeimoms.

Danguolė Kondratenkienė, Rokiškio rajono savivaldybės Šeimos tarybos pirmininkė, pristatė Rokiškio rajono savivaldybės tarybos sprendimą – **nuo 2018 m. sausio 1 d. įsigaliosiančią vietinę dvinarę rinkliavą už mišrių komunalinių atliekų surinkimą ir tvarkymą Rokiškio rajono savivaldybės teritorijoje. Numatoma, jog kintamoji rinkliavos dalis** gyventojams **priklausys ir nuo gyventojų skaičiaus. Tokiu atveju, daugiavaikės šeimos mokės didesnę atliekų tvarkymo rinkliavą.**

6.4 NUTARTA (vienbalsiai):

Šeimos tarybai parašyti kreipimąsi Rokiškio rajono savivaldybės administracijai dėl kompensacijos mechanizmo sukūrimo, sumažinančio atliekų išvežimo rinkliavos dydį daugiavaikėms šeimoms.

7. SVARSYTA. Rokiškio rajono savivaldybės Šeimos tarybos pirmininko perrinkimas.

Danguolė Kondratenkienė, Rokiškio rajono savivaldybės Šeimos tarybos pirmininkė, 2017 m. spalio 16 d. pradėjusi eiti Rokiškio rajono savivaldybės administracijos direktoriaus pavaduotojos pareigas, teigė, jog jai yra neetiška dirbant administracijoje toliau užimti Šeimos tarybos pirmininkės pareigas ir teikti administracijai rekomendacijas. Ji siūlo perrinkti Šeimos tarybos pirmininkę ir kandidate teikia Šeimos tarybos pirmininkės pavaduotoją Jolitą Kalačiovienę. D. Kondratenkienė sutinka būti Šeimos tarybos pirmininkės pavaduotoja, jei neatsiras kitų kandidačių.

7. NUTARTA. Rokiškio rajono savivaldybės Šeimos tarybos pirmininke išrinkti Jolitą Kalačiovienę, o Rokiškio rajono savivaldybės Šeimos tarybos pirmininkės pavaduotoja – Danguolę Kondratenkienę.

BALSAVO: „už“ – 7, „prieš“ – 0, „susilaikė“ – 3.

Posėdžio pirmininkė Danguolė Kondratenkienė

Posėdžio sekretorė Dovilė Panasovienė